**PROJEKTS**

**Daugavpils domes saistošo noteikumu projekta “Saistošie noteikumi par līdzfinansējumu izglītības ieguvei Mākslu izglītības kompetences centrā “Daugavpils Dizaina un mākslas vidusskola Saules skola”” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saskaņā ar Izglītības likuma 12. panta 2.1daļu, kas noteic, ka pašvaldība saistošajos noteikumos var paredzēt daļēju maksu kā līdzfinansējumu par izglītības ieguvi pašvaldības dibinātajās profesionālās ievirzes izglītības iestādēs, Daugavpils dome 2012. gada 22. novembrī izdeva saistošos noteikumus Nr. 23 (turpmāk – Saistošie noteikumi Nr. 23), paredzot līdzfinansējumu par izglītības ieguvi profesionālās ievirzes izglītības programmā Mākslu izglītības kompetences centrā “Daugavpils Dizaina un mākslas vidusskola Saules skola” (iepriekš Profesionālās izglītības kompetences centrs“ Daugavpils Dizaina un mākslas vidusskola “Saules skola””). Ar šiem saistošajiem noteikumiem noteikts, ka vecāku līdzfinansējums profesionālās ievirzes programmas apguvei ir 8,54 euro/mēnesī. Papildus spēkā ir Daugavpils pilsētas domes 2016. gada 25. februāra lēmums Nr. 54 “Par Daugavpils Dizaina un mākslas vidusskolas “Saules skola” maksas pakalpojumu cenrādi”, ar kuru noteikta samaksa par sagatavošanas kursiem profesionālās ievirzes izglītības programmai – 14,23 euro/mēnesī.  Izpildot Pašvaldību likuma pārejas noteikumu 6. punktā noteikto, ka pašvaldības domei jāizvērtē uz likuma “Par pašvaldībām” normu pamata izdoto saistošo noteikumu atbilstība šim likumam un jāizdod jauni saistošie noteikumi atbilstoši šajā likumā ietvertajam pilnvarojumam, ir izstrādāti jauni saistošie noteikumi par līdzfinansējumu izglītības ieguvei profesionālās ievirzes un interešu izglītības programmās Mākslu izglītības kompetences centrā “Daugavpils Dizaina un mākslas vidusskola Saules skola”.  Ņemot vērā, ka pašlaik Mākslu izglītības kompetences centrā “Daugavpils Dizaina un mākslas vidusskola Saules skola” realizējamās programmas “Sagatavošanas kurss mākslas skolai”, “Studija” un “Mūzika un kustību māksla” apstiprināts kā interešu izglītības programmas, saistošu noteikumu projektā iekļauts vecāku līdzmaksājums gan par profesionālās ievirzes izglītības programmas “Vizuāli plastiskā māksla”, gan par minēto interešu izglītības programmu apguvi.  Ar minēto saistošo noteikumu spēkā stāšanās brīdi spēku zaudē Saistošie noteikumi Nr. 23. Savukārt pēc saistošo noteikumu spēkā stāšanās Daugavpils pilsētas domes 2016. gada 25. februāra lēmuma 54 1.4. apakšpunkts tiks atzīts par spēku zaudējušu. Saistošo noteikumu projekta 3.1. un 3.2. apakšpunkts stāsies spēkā 2024. gada 1. septembrī, attiecīgi 3.3. apakšpunkts tiks precizēts, kad stāsies spēkā profesionālās ievirzes izglītības standarts. |
| 1. Fiskālā ietekme uz pašvaldības budžetu | Saistošo noteikumu projekts Daugavpils valstspilsētas pašvaldības budžetu tieši neietekmē.  Saskaņā ar Saistošajiem noteikumiem Nr. 23 un Daugavpils pilsētas domes 2016. gada 25. februāra lēmumu Nr. 54, 2022. gadā līdzfinansējamo profesionālās ievirzes izglītības programmu apguva 240 izglītojamie, bet interešu izglītības programmas 60 izglītojamie.  Profesionālās ievirzes un interešu izglītības programmās kopā:   * 56 izglītojamie tika atbrīvoti no līdzfinansējuma maksas; * 29 izglītojamajiem līdzfinansējuma maksas tika samazināta; * saņemtais līdzfinansējums - 21410 *euro*. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošo noteikumu projektā tiek saglabāti Saistošajos noteikumos Nr. 23 noteiktie nosacījumu izglītojamo atbrīvošanai no līdzfinansējuma maksas vai tās samazināšanai. |
| 1. Ietekme uz administratīvajām procedūrām un to izmaksām | Saistošo noteikumu projekts maina līdzšinējo kārtību, iekļaujot saistošajos noteikumos līdzfinansējumu par interešu izglītības apguvi.  Tas atvieglos birokrātiskās procedūras, jo visi līdzmaksājumi tiks iekļauti vienā normatīvajā aktā.  Likumisko pārstāvju (vecāku) līdzfinansējums nedaudz palielināts, jo plānots, ka izglītības iestāde nodrošinās izglītojamos ar mācību materiāliem, kuru izmaksas pēdējos gados ir būtiski palielinājušās.  Saistošo noteikumu piemērošanā persona var vērsties Mākslu izglītības kompetences centrā “Daugavpils Dizaina un mākslas vidusskola Saules skola”. |
| 1. Ietekme uz pašvaldības funkcijām un cilvēkresursiem | Saistošo noteikumu projekta īstenošanā netiks uzlikti jauni pienākumi vai uzdevumi esošajiem darbiniekiem, veidotas jaunas darba vietas u.tml. |
| 1. Informācija par izpildes nodrošināšanu | Saistošo noteikumu projekta izpildi organizēs un nodrošinās Mākslu izglītības kompetences centra “Daugavpils Dizaina un mākslas vidusskola Saules skola” direktors. Izglītojamo apmeklētības uzskaiti veiks līdzfinansējamās izglītības programmas vadītājs. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai. Vecāku līdzfinansējums tiks novirzīts:   1. mācību materiālu iegādei, atbilstoši izglītības programmas specifikai; 2. pedagogu atalgojumam interešu izglītības programmās, kurās nav piešķirts valsts nodrošinātais finansējums; 3. mācību vides uzlabošanai. |
| 1. Izstrādes gaitā veiktās konsultācijas ar privātpersonām un institūcijām | Saistošo noteikumu projekts izstrādāts sadarbībā ar Daugavpils pilsētas Izglītības pārvaldi.  Sabiedrības viedokļa noskaidrošanai saistošo noteikumu projekts publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai – no 2023. gada 13. marta līdz 2023. gada 27. martam. Par saistošo noteikumu projektu viedokļi netika saņemti. |

Daugavpils valstspilsētas pašvaldības domes priekšsēdētājs A.Elksniņš